32.		Zmluva o predaji podniku (§ 476 a nasl. OZ)
Čl. I
Zmluvné strany
1.	Predávajúci: 
INPROP, spol. s r.o., Žilina, Hlavná ul. č. 15, IČO, DIČ, IČ DPH
zastúpená Ing. Petrom Zeleným, konateľom
zapísaná v obchodnom registri Okresného súdu v Žiline, odd., vl. č. ..................................
2.	Kupujúci: 
INTACT, a.s., Martin, Mokrá ul. č. 5, IČO, DIČ, IČ DPH
zastúpená Mgr. Tomášom Čiernym, predsedom predstavenstva
zapísaná v obchodnom registri Okresného súdu v Žiline, odd., vl. č. ...................................
Čl. II
Predmet zmluvy
1.	Predmetom zmluvy je predaj spoločnosti INPROP, spol. s r.o., Hlavná ul. č. 15, Žilina, ktorá je zapísaná v obchodnom registri Okresného súdu v Žiline, odd. vl. č. ............................. 
2.	Predmet predaja podniku zahrnuje:
a)	nehnuteľný majetok, ktorý tvoria pozemky a stavby uvedené v prílohe č. 1 tejto zmluvy,
b)	hnuteľný majetok tvorený vecami, ktorých zoznam a účtovná hodnota sú uvedené v prílohe č. 2 tejto zmluvy,
c)	pohľadávky, ktorých menovité určenie je uvedené v prílohe č. 3 tejto zmluvy,
d)	záväzky, ktorých menovité určenie je uvedené v prílohe č. 4 tejto zmluvy,
e)	zamestnancov, ktorých zoznam a pracovné zaradenie je uvedené v prílohe č. 5 tejto zmluvy.
3.	 Predávajúci sa zaväzuje touto zmluvou previesť svoju spoločnosť podľa Čl. II ods. 1 tejto zmluvy na kupujúceho podľa podmienok dohodnutých v tejto zmluve.
4.	Kupujúci sa zaväzuje zaplatiť kúpnu cenu dohodnutú v tejto zmluve a prevziať na seba záväzky podľa Čl. II ods. 2 písm. d) a e) tejto zmluvy.
Čl. III
Cena
1.	Kúpna cena nehnuteľnosti podľa prílohy č. 1 tejto zmluvy bola stanovená znaleckým posudkom súdneho znalca Petra Mikuláša zo dňa 5. 5. 2023 na sumu 333 000 € (slovom tristotridsaťtritisíc eur).
2.	Kúpna cena hnuteľných vecí podľa prílohy č. 2 bola dohodnutá na sumu 222 000 € (slovom dvestodvadsaťdvatisíc eur).
3.	Hodnota pohľadávok podľa prílohy č. 3 je 111 000 € (slovom jednostojedenásťtisíc eur). 
4.	Hodnota záväzkov podľa prílohy č. 4 je 99 000 € (slovom deväťdesiattisíc eur).
5.	Kúpna cena bude zaplatená naraz v celosti v lehote troch dní odo dňa nadobudnutia účinnosti tejto zmluvy na účet predávajúceho č. ..............................................vo VÚB, a.s.
Čl. IV
Podmienky predaja
1.	Vlastnícke právo k veciam hnuteľným prechádza z predávajúceho na kupujúceho dňom účinnosti tejto zmluvy.
2.	Vlastníctvo nehnuteľných vecí prechádza na kupujúceho ku dňu zápisu do katastra nehnuteľností.
3.	Predávajúci prehlasuje, že majetok uvedený v prílohe č. 1 a 2 tejto zmluvy nie je zaťažený žiadnymi ťarchami a nie sú na ňom žiadne právne vady.
4.	Kupujúci podpisom na tejto zmluve potvrdzuje, že je oboznámený s právnym i faktickým stavom majetku.
Čl. V
Ďalšie práva a povinnosti predávajúceho a kupujúceho
1.	Predávajúci je povinný bez zbytočného odkladu oznámiť dlžníkom prechod práv a povinností.
2.	Kupujúci je povinný bez zbytočného odkladu po podpise tejto zmluvy oznámiť veriteľom predávajúceho prevzatie jeho záväzkov.
3.	Ku dňu účinnosti tejto zmluvy je predávajúci povinný odovzdať a kupujúci prevziať predávané veci, o čom sa spíše zápis, ktorý podpíšu predávajúci a kupujúci.
4.	Dňom účinnosti tejto zmluvy je predávajúci povinný odovzdať kupujúcemu všetky písomné doklady (vrátane účtovných dokladov) týkajúce sa predávaného majetku.
Čl. VI
Záverečné ustanovenia
1.	V lehote troch dní od podpisu tejto zmluvy predávajúci podá návrh na zmenu zápisu v obchodnom registri na Okresnom súde v Žiline a zmenu zápisu v katastri nehnuteľností.
2.	Zmluva sa vyhotovuje v šiestich vyhotoveniach. Každá zo zmluvných strán obdrží jeden rovnopis a ostatné rovnopisy slúžia na zmeny v zápisoch katastri nehnuteľností a v obchodnom registri.
3.	Táto zmluva nadobúda účinnosť dňom podpisu zmluvnými stranami.
4.	Zmluvné strany si zmluvu prečítali, prehlasujú, že jej rozumejú a uzatvárajú ju slobodne a bez nátlaku, čo potvrdzujú svojimi podpismi.
Žilina 1. 9. 2023
					predávajúci	kupujúci
Prílohy:
1	Menovitý zoznam nehnuteľného majetku a listy vlastníctva
2.	Menovitý zoznam hnuteľného majetku
3.	Menovité určenie pohľadávok predávajúceho
4.	Menovité určenie záväzkov predávajúceho
5.	Menovitý zoznam a pracovné zaradenie zamestnancov
Poznámka
Ide o osobitný typ kúpnej zmluvy, ktorou sa predávajúci zaväzuje previesť na kupujúceho vlastnícke právo k veciam, iné práva a majetkové hodnoty, ktoré slúžia na prevádzku podniku a kupujúci sa zaväzuje prevziať záväzky predávajúceho súvisiace s podnikom a zaplatiť kúpnu cenu.
Podľa § 5 OZ pod pojmom podnik rozumieme súhrn hmotných, nehmotných a osobných zložiek podnikania. Pritom k podniku patria veci, práva a iné majetkové hodnoty, ktoré patria podnikateľovi a slúžia na prevádzku podniku alebo vzhľadom na svoju povahu majú na tento účel slúžiť.
Podstatnými náležitosťami zmluvy sú:
•	záväzok kupujúceho prevziať záväzky predávajúceho súvisiace s podnikom (kupujúci musí prevziať všetky záväzky vrátane záväzkov voči zamestnancom),
•	dohoda o kúpnej cene.
Ustanovenie § 477, 478, 479 ods. 2, § 480, 481, 483 ods. 3 a § 488 OZ majú kogentný – záväzný charakter, to znamená, že zmluvné strany sa od týchto ustanovení nemôžu odchýliť ani aplikáciu týchto ustanovení vylúčiť. Takáto dohoda by bola neplatná.
Zmluva o predaji podniku musí mať písomnú formu, inak je neplatná.
Podľa § 477 ods. 1 na kupujúceho prechádzajú všetky záväzky, to znamená, že kupujúci nemá možnosť vybrať si, ktoré záväzky preberá alebo nie. Aby bola zmluva platná, musí prevziať na seba všetky záväzky. V prílohe zmluvy by mali byť uvedené všetky pohľadávky a záväzky, ktoré kupujúci preberá, i keď sú súčasťou účtovníctva podniku.
Ak sa zmluvné strany nedohodnú inak, kupujúci má právo používať obchodné meno spojené s predávaným podnikom (§ 481 ods. 1 OZ).
Zmeny v obchodnom registri týkajúce sa predaného podniku je podľa § 488 ods. 1 OZ povinný vykonať predávajúci.